Aceasta este o afecțiune ce apare cel mai frecvent înainte sau la scurt timp după naștere, la nivelul articulației șoldului, în care porțiunea proximală a osului femural nu este fixată normal la nivelul acetabulului (în mod normal, fiind o articulație fermă), deoarece cavitatea nu este suficient de adâncă pentru a acoperi în întregime capul femural. De aceea, capul femural are mobilitate, este liber în articulație și poate fi dislocat cu ușurință la manevre manuale simple sau spontan, alunecând din articulație. Ligamentele ce înconjoară și stabilizează articulația sunt și ele laxe și cresc gradul de instabilitate și slăbiciune la nivelul șoldului. Interesarea poate fi uni sau bilaterală.